
Élet a sötétben - urabilitás csillagtalan bolygók holdjain

Régóta foglalkoztatja az emberiséget a kérdés, lehet-e élet más égitesteken? Ennek megválaszolásához először azt kell tudnunk, milyen fizikai, kémiai és energetikai feltételek szükségesek az élet kialakulásához. Azokat az égitesteket, ahol ezek a körülmények megvalósulnak, urabilisnek nevezzük. Az urabilitás egyik feltétele, hogy az égitesten a víz folyékony halmazállapotban létezzen.

Mára több száz olyan bolygót fedeztek fel a kutatók, melyek nem egy csillag, hanem a Galaxis tömegközéppontja körül keringenek. Korábbi kutatásaimban kimutattam, hogy bolygók többek közt II-es típusú szupernóva-robbanások (SN II) során fellépő tömegvesztés hatására is elhagyhatják a rendszerüket. Jelen dolgozatban arra a kérdésre keresem a választ, hogy a SN II során elkóborló bolygók holdjai mekkora excentricitásra tehetnek szert, illetve képes-e az árapályfűtés felmelegíteni jégkészletüket, és így urabilissá tenni a csillagtalan bolygók holdjait.

A SN II dinamikai hatásait egy homológ tágulási modellt és egy változó központi tömegű többtest-integrátort ötvözve vizsgáltam. A szimulációk eredményeképp kapott pályaelemeket felhasználva analitikus árapályfűtési modellek segítségével kiszámítottam az árapályfűtés teljesítményét a kóbor bolygók holdjain. Megállapítottam a holdakon az urabilitás fennmaradásának időskáláját, továbbá azt is megvizsgáltam a PARSEC csillagfejlődési modellek segítségével, hogy az urabilitás a SN II előtt fennáll-e.

Eredményeim alapján a kóbor bolygók holdjainak urabilitása fennmaradhat, illetve létrejöhet a SN II követően. Ahhoz, hogy az árapályfűtés teljesítménye jelentős legyen, legalább 10-5-10-3 nagyságrendű excentricitás szükséges. Az excentricitás a Naprendszer korát meghaladó időskálákon is fennmaradhat, amennyiben bolygójuktól kellően távol keringenek.

A dolgozatban elsőként a SN II dinamikai hatásait, illetve az exoholdak kutatását és urabilitását tárgyaló irodalmat tekintem át. Ez után bemutatom az alkalmazott numerikus módszereket (homológ tágulás, változó tömegű többtest-probléma), az árapályfűtés kiszámításához szükséges analitikus formulákat, illetve a vizsgált paraméterteret. Ezt követően az egyes modellkonfigurációk analízise során kapott eredményeket ismertetem. Ez után sorra veszem, milyen feltételek szükségesek a holdak urabilitásának kialakulásához és fennmaradásához, illetve áttekintem az urabilis rendszerek megfigyelhetőségét. A dolgozat az eredmények összefoglalásával zárul.



